## Emergències oferix 402 llocs de treball per a reforçar la gestió dels servicis d’extinció d’incendis i implantar el tercer torn

*** El DOGV publica una oferta d’ocupació pública que inclou 129 places de torn lliure i 273 places de promoció interna**

La Societat Valenciana de Gestió Integral dels Servicis d’Emergències (SGISE) ha publicat l’oferta d’ocupació pública (OPO) corresponent a 2025, en la qual figuren 402 llocs de treball destinats a reforçar la gestió dels servicis d’extinció d’incendis i emergències i implantar el tercer torn del Servici de Bombers Forestals.

Esta OPO, que inclou 129 places de torn lliure i 273 places de promoció interna, no solament permetrà cobrir les taxes de reposició corresponents a 2022, 2023, 2024 i 2025, sinó que incorpora llocs de nova creació per a la posada en marxa del tercer torn del Servici de Bombers Forestals i per a l’ampliació de llocs tecnicoadministratius, tal com figura en el *Diari Oficial de la Generalitat Valenciana* (DOGV).

En el torn lliure destaquen les 102 places de bomber/a forestal, i s’inclouen altres categories com les d’auditor/a, responsables de les àrees de contractació, tecnologies de la informació i les comunicacions o recursos humans; personal tècnic superior en comptabilitat i tresoreria, contractació o sistemes i personal administratiu especialista en comptabilitat, nòmines, formació, entre altres llocs.

L’OPO possibilita, a més, la promoció i l’ascens dins de la mateixa organització en tots els llocs de responsabilitat i nous llocs d’estructura. En concret, en promoció interna, destaquen les 69 places de subcap i les 62 places de cap d’unitat, així com les 51 de conductor/a d’autobomba, les 15 de bomber/a forestal o les 15 coordinador/a de logística, entre altres.

La SGISE és la societat encarregada de la gestió del personal i de les necessitats logístiques vinculades als servicis d’extinció d’incendis forestals i emergències, així com de la gestió dels contractes relatius a estudis, projectes, adquisició o explotació derivades de les mateixes necessitats logístiques.

Fecha: 27/11/2025